Хулијета (филм)
Хулијета () назив је шпанске филмске драме у режији и по сценарију Педра Алмодовара из 2016. У питању је Алмодоваров двадести дугометражни филм и у њему Адријана Угарте и Ема Суарез тумаче главну протагонисткињу Хулијету: прва игра младу Хулијету, док Ема Суарез тумачи главну протагонисткињу у подмаклим годинама. У филму глуме и Данијел Грао, Инма Куеста, Мишел Џенер и Роси де Палма.

Сценарио је заснован на заплету три кратке приче: Случајност, Ускоро и Тишина, из збирке Бекства канадске нобеловке Алис Манро, од које је Алмодовар откупио ауторска права за филм 2009. Режисер је истакао да није био у потпуности веран књижевном предлошку, али да се трудио да сачува приказ породичних односа и повезаности између жена онако како су представљени у приповеткама. Алмодовар је првобитно планирао да му Хулијета буде први филм на енглеском језику и да главну улогу повери америчкој глумици Мерил Стрип. Са њом је и разговарао и Стрип се сложила са концептом. Међутим, од читаве идеје је одустао када је схватио да није у стању да режира и напише сценарио на енглеском, те је локацију одигравања филма из Канаде преместио у Шпанију и ангажовао шпанске глумце. Као вид припреме за филм Алмодовар је главним глумицама препоручио да читају Годину магичног размишљања америчке књижевнице Џоун Дидион и роман Туђи животи изузев мог француске књижевнице Еменуел Карер. Такође, препоручио је Еми Суарез да погледа филмове Сати Стивена Долдрија и Лифт за губилише Луја Мала, али и да разгледа слике Лусијана Фројда.

Хулијета је премијерно приказана на 69. Канском фестивалу у оквиру главног такмичарског програма. У Шпанији је филм почео да се приказује од 8. априла 2016. уз позитивне оцене филмских критичара, али и најслабије интересовање публике за неки Алмадоваров филм у последњих двадесет година. Један од разлога слабе гледаности може бити и чињеница да је Алмодовар отказао све заказане интервјуе и мадридску премијеру, након што су медији повезали његово име са скандалом Панамски папири. Хулијета је званични шпански кандидат за 89. доделу награде Оскар.

Референце

Спољашње везе 

 

Филмови 2016.
Шпански филмови
Филмови Педра Алмодовара
Филмови на шпанском језику